Predkladacia správa

Materiál sa predkladá do legislatívneho procesu na základe úlohy č. 6 v mesiaci december z Plánu legislatívnych úloh vlády SR na rok 2008 v nadväznosti na § 4 ods. 14, § 7 ods. 9 a § 8c ods. 7 zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov a § 107 ods. 6 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov. 
 
Ministerstvo školstva SR na základe úlohy č. 6 v mesiaci december z Plánu legislatívnych úloh vlády SR na rok 2008  má predložiť novelu nariadenia vlády SR č. 2/2004 Z. z. ktorým sa ustanovujú podrobnosti rozpisu finančných prostriedkov zo štátneho rozpočtu pre základné školy, stredné školy, strediská praktického vyučovania, základné umelecké školy a školské zariadenia v znení neskorších predpisov. Ministerstvo školstva SR sa rozhodlo predložiť do legislatívneho procesu nové znenie nariadenia vlády najmä z týchto dôvodov 
• veľký počet zmien znenia jednotlivých ustanovení, ktoré súvisia s terminológiou používanou v zákone č. 245/2008 Z. z., 
• zmenilo sa postavenie materských škôl (stali sa školami, pôvodne boli školským zariadením), 
• zmenili sa názvy niektorých školských zariadení (napr. zaniklo detské integračné centrum, špeciálnopedagogická poradňa, domov mládeže, atď.,  vzniklo školské zariadenie – centrum špeciálnopedagogického poradenstva, školský internát, atď.). 
 
Účelom návrhu nariadenia je adresnejšie pridelenie normatívnych príspevkov pre zriaďovateľov škôl, v ktorých sa žiaci pripravujú na povolanie, u všetkých zriaďovateľov škôl, a materských škôl pre deti so špeciálnymi výchovno-vzdelávacími potrebami a školských zariadení v zriaďovateľskej pôsobnosti krajských školských úradov. Okrem podrobností rozpisu finančných prostriedkov jednotlivým subjektom regionálneho školstva upravuje aj spôsob určovania normatívov pre školy, postup pri určovaní objemu finančných prostriedkov školským zariadeniam a ďalšie podrobnosti súvisiace s financovaním škôl a školských zariadení.  
 
Návrh nariadenia vlády nemá finančný, ekonomický a environmentálny vplyv, vplyv na zamestnanosť a podnikateľské prostredie. 
 
Predmetný návrh nariadenia vlády bol prerokovaný v Legislatívnej rade vlády SR dňa  9. decembra 2008 a sú v ňom akceptované všetky pripomienky členov Legislatívnej rady vlády SR.